**V. KOMMUNİKASİYA VƏ ONUN FORMALARI. VERBAL VƏ QEYRİ-VERBAL KOMMUNİKASİYA VASİTƏLƏRİ.**

*“Kommunikasiya”* latın mənşəli termin olub, rabitə, əlaqə, ünsiyyət mənalarını ifadə edir. Kommunikasiya insanın həyat və fəaliyyətinin əsasını təşkil edir, onu müxtəlif sahələrdə müşayiət edir. Gündəlik həyatda biz müxtəlif şəraitlərdə və müxtəlif insanlarla ünsiyyətdə oluruq, məsləhətləşirik, məlumat mübadiləsi, danışıqlar aparırıq, öz hiss və düşüncələrimizi paylaşırıq. Göründüyü kimi, kommunikasiyasız, ünsiyyətsiz heç bir fəaliyyət mümkün deyil.

Kommunikasiya vasitələrini əsasən iki qrupa ayırırlar:

1. Birinci qrup kommunikasiya vasitələri dil, nitq vasitəsilə təmin edilir. Bu cür kommunikasiya vasitələrini **verbal kommunikasiya vasitələri** adlandırırlar. Yəni hansı dildən istifadə etməsindən asılı olmayaraq hər bir dil daşıyıcısı nitq vasitəsilə ünsiyyət qurur, öz fikir və düşüncələrini ifadə edir.

2. İkinci qrup kommunikasiya vasitələri dildən, nitqdən kənar vasitələrdir. Bu cür vasitələr **qeyri-verbal kommunikasiya vasitələri** adlandırılır. Onlara mimika və jestlər, səs tonu və s. aid edilir.

**VERBAL KOMMUNİKASİYA VASİTƏLƏRİ**

Verbal kommunikasiyanın (nitqin) iki növü mövcuddur:

1. Tarixən ən qədim hesab olunan **şifahi kommunikasiya (nitq).**

Şifahi nitq bəşəriyyətin, insanlığın təşəkkül tarixi ilə bağlıdır. Şifahi nitq fəaliyyəti və cəmiyyətdəki rolu baxımından yazılı nitqdən çox-çox əvvəlki dövrlərə aiddir.

Şifahi nitq tələffüz edilən, eşidilərək qavranılan, başa düşülən nitq növüdür. Bu nitqin köməyi ilə danışanlar arasında bilavasitə əlaqə yaranır. Şifahi nitq zamanı ünsiyyətdə olan adamlar bir-birini görür, eşidirlər. Şifahi nitqi danışan adamın mimikası və bədəninin ifadəli hərəkətləri, səsinin ahəngi müşayiət edir və onun anlaşılmasına şərait yaradır.

2. Yazının meydana gəlməsindən, xüsusilə əlifba yarandıqdan sonra meydana gələn **yazılı kommunikasiya (nitq).**

Yazılı nitq şifahi nitqdən sonra meydana çıxan, uzunmüddətli inkişaf yolu keçmiş nitq hadisəsidir. Azərbaycan yazılı nitqinin tarixini keçmişdən bu günə qədər qalmış qədim yazılı abidələr, tarixi sənədlər, salnamələr və s. kimi yazılı mənbələrdən öyrənmək mümkündür.

Yazılı nitq vasitəsilə ünsiyyət yazılı mətnlərin köməyi ilə həyata keçirilir, görmə vasitəsilə qavranılır. Adətən, yazılı nitqdə həmsöhbətlə əks əlaqə mövcud olmur. Yazan öz oxucusunu yalnız xəyalən təsəvvür edə bilir. Burada fikrin daha dəqiq və aydın şəkildə ifadə olunması üçün vaxt imkanı genişdir. Yazılı nitq zamanı mətnin təkmilləşdirirlməsi, onun üzərində düzəlişlər edilməsi mümkündür.

Şifahi və yazılı nitqin xüsusiyyətlərini ümumiləşdirək:

*1. Şifahi nitq daha əvvəl, hələ əlifba və yazı meydana çıxmamış, yazılı nitq isə daha sonra, şifahi dilin yazıya köçürülməsi yolu ilə yaranmışdır.*

*2. Şifahi nitq danışılır və eşidilir, yazılı nitq isə yazılır və oxunur.*

*3. Şifahi nitq leksikasında hamıya aydın, ümumişlək sözlərə daha çox yer verilir. Yazılı nitqdə isə elmi, siyasi, texniki və başqa terminlər çox olur.*

*4. Şifahi nitqdə cümlələr əsasən qısa və quruluşca sadə olur, yazılı nitqdə isə əksinə, uzun və mürəkkəb cümlələrdən daha çox istifadə olunur.*

*5. Şifahi nitqin tempi çox sürətlidir, yazılı nitqin sürəti isə xeyli zəifdir.*

*6. Şifahi nitq orfoepik normalara tabedir, burada nitqi daha aydın edən imkanlardan- intonasiya, vurğu, fasılə, həmçinin, mimika və jestlərdən istifadə edilir, yazılı nitq isə orfoqrafik normalara tabe olur, burada durğu işarələrinin yerli-yerində işlənməsinə diqqət yetirilir.*

*7. Yazılı nitqi şifahi nitqdən fərqləndirən cəhətlərdən biri ondan ibarətdir ki, yazılı nitqin köməyi ilə biz öz fikrimizi, istək və arzularımızı müəyyən məsafədən istədiyimiz adamlara çatdıra bilirik.*

*8. Yazılı nitq məlumatın, informasiyanın, elmi nailiyyətlərin, fikir xəzinəsinin nəsildən-nəslə ötürülməsində əsas rol oynayır. Məsələn, Nizami, Füzuli kimi ölməz sənətkarların söz xəzinəsi bizə yazılı nitqin köməyilə çatdırılmışdır.*

Ünsiyyət şəraitindən, onun məqsəd və məzmunundan asılı olaraq dilçilər nitqin əsasən iki növünü göstərirlər:

**1. Monoloji nitq**

**2. Dialoji nitq.**

**Monoloji nitq.** Latınca *“mono”***-** bir, *“loqos”*- nitq deməkdir. Bu nitq başqa nitq növlərinə nisbətən mürəkkəb sintaktik quruluşa malik olub, daha geniş mövzunu əhatə edir. Monoloq öz-özünə, həmçinin bir və ya bir neçə şəxsə, dinləyiciyə ünvanlanan fəal və sərbəst nitq növüdür. Monoloji nitq bir adamın öz fikir və mülahizələrini müntəzəm və ardıcıl surətdə şərh etməsi, başqalarının onu dinləməsidir. Monoloqu söyləyən adam nitqin məzmununu aydın dərk etməli, dərin məntiqə və zəngin söz ehtiyatına malik olmalı, nitqi təsirlilik və emosionallıq xüsusiyyətlərinə, danışdığı dilin qayda-qanunlarına mükəmməl yiyələnməlidir. Bu nitq daha çox incəsənət, təhsil, radio və televiziya, məhkəmə sahəsində və s. yerlərdə işlədilir. Monoloji nitqin məlumatvermə, təsviretmə və inandırma və s. kimi növləri vardır. Monoloji nitq intonasiya, mimika və jestlərlə müşayiət olunur. Bu nitq danışandan yüksək nitq mədəniyyəti, dinləyicinin diqqətini cəlb etmək üçün böyük məharət tələb edir. Müəllimin mühazirəsi, tələbənin çıxışı, məruzəsi, bədii əsərdə hər hansı bir qəhrəmanın nitqi və s. monoloji nitqə aid edilə bilər.

Monoloji nitq şifahi və yazılı formada olur. Şifahi monoloji nitq iki formada olur:

**1. Təşkil olunmuş nitq.** Bu nitq zamanı danışan deyəcəklərini fikrən və ya yazılı şəkildə əvvəlcədən planlaşdırır, düşünür, ifadə edəcəyi fikrin həcmini, xarakterini müəyyənləşdirir, fərdə və ya auditoriyaya müraciət formasını və dil materialını seçir, auditoriyanın səviyyəsini, nitqi necə başlayacağını və bitirəcəyini, deyəcəklərinə onları inandırmaq üçün üsul və priyomları müəyyən edir.

**2. Təşkil olunmamış nitq (spontan nitq).** Bu nitq xüsusi hazırlıq olmadan, bədahətən, sərbəst söylənilən nitqdir. Bu cür hazırlıqsız, düşünülməmiş nitqə ekspromt nitq də deyilir. Spontan nitq müxtəlif şəraitdə- küçədə, evdə, işdə və s. yerlərdə baş verə bilər. Bu zaman danışan nitqi sərbəst şəkildə ifadə edir. Lakin televiziya, radio verilişləri üçün verilişləri üçün ictimai yerlərdə çəkiliş zamanı nəzərdə tutulan çıxışlarda danışan daha məsuliyyətli olmağa çalışır, ani olsa da düşünür, fikirlərini cəmləşdirir. Bu zaman gərginlik çoxalır, hiss-həyəcan artır. Mühazirəçi nitqin hər iki formasına hazır olmalıdır.

***Mühazirə, məruzə, çıxış***şifahi monoloji nitqin ən geniş yayılmış növləridir.

Yazılı monoloji nitqdən bədii ədəbiyyatda geniş istifadə olunur. Daha çox dram əsərlərində monoloqlar personajların daxili aləmini açmağa xidmət edir. Şair və yazıçılar ya özlərinin, ya da lirik qəhrəmanın hisslərini monoloqlar vasitəsilə ifadə edirlər. Məsələn, M.F.Axundovun “Sərgüzəşti-mərdi-xəsis (Hacı Qara)” əsərində Heydər bəyin, Hacı Qaranın, C.Məmmədquluzadənin “Ölülər” komediyasında İsgəndərin, “Anamın kitabı” əsərində Gülbaharın, N.Vəzirovun “Müsibəti-Fəxrəddin” əsərində Rüstəm bəyin, Fəxrəddinin çıxışları monoloji nitqin tipik nümunələridir.

**Dialoji nitq.**

Dialoq- *“dia”*- iki, *“loqos”*- danışıq, nitq mənasındadır.dialoq, söhbət şəklində olur. Dialoji nitqdə iki nəfər iştirak edir. Bu nitq iki şəxs arasında bir-birini izləyən, növbələşən, canlı ünsiyyət, danışıqdır. Dialoji nitqə bəzən *mükalimə* də deyilir. Dialoji nitqin əsas xüsusiyyəti həmsöhbətlərin bir-birinə münasibəti və bir-birini anlamalarıdır. Danışan əvvəlcə daxilən düşünür, sonra xarici nitqə keçir. Digəri əvvəlcə dinləyir, düşünür, daxili nitqdən xarici nitqə keçir, deyilənlərə öz münasibətini bildirir: ya sual verir, ya təsdiq edir, ya inkar edir. Burada söhbətə əvvəlcədən hazırlıq görülmür. Buna görə tərəflər daha fəal olur. Bu nitqdə sadə cümlənin bütün növlərindən, əsasən, yarımçıq cümlələrdən, xitab və ara sözlərdən, ritorik suallardan istifadə edilir. Dialoji nitq zamanı tərəflər daha fəal olub müxtəlif intonasiya və jestlərdən istifadə edə bilərlər. Lakin bu zaman onlar etik normalara əməl etməyi unutmamalı, kobud sözlərə, artıq, yersiz jestlərə yol verməməlidirlər. Bununla yanaşı dialoji nitq zamanı danışanlar bir-birinin sözünü kəsməməli, dinləməyi bacarmalıdırlar. Çünki danışıq, nitq mədəniyyəti olduğu kimi, dinləmə mədəniyyəti də vardır. Səbirlə, təmkinlə həmsöhbətə qulaq asmaq, onu diqqətlə dinləmək yüksək mədəniyyətin təzahürüdür. Dialoji nitq zamanı danışanların xarakteri və mədəni səviyyəsi açılır.

Dialoji nitqin *sual-cavab, deyişmə, diskussiya, müsahibə, müzakirə* və s. kimi növləri vardır.

Dialoqların ən qədim nümunələri antik dövrdə yaşamış Platonun dialoqları hesab olunur.

**Qeyri-verbal kommunikasiya**

Qeyri-verbal kommunikasiya və yasüni ünsiyyət canlı nitqlə sıx bağlıdır, hətta bəzən onun əsasını təşkil edir. Hərəkət, mimika, intonasiya ünsiyyətin ən vacib amilləridir. Bunların köməyi ilə bəzən sözdən də artıq məlumat vermək olur.

Hər kəs həmsöhbətinin üzündəki baxışları və hərəkətləri “oxumağa” çalışır, buna daha çox etimad göstərir. İki informasiya vasitəsi (təbii və süni) arasında ziddiyyət yaranırsa, yəni, insan bir söz deyir, amma sifətində başqa ifadə varsa, bu zaman süni informasiyaya üstünlük verilir. Başqa sözlə, əsas məsələ danışmaqla yanaşı, fikri çatdıra bilməkdir.

Süni kommunikasiya danışana hisslərini tam olaraq ifadə etməyə imkan verir, həmsöhbətlərin bir-birinə gerçək münasibətlərini aydınlaşdırır. Məsələn, qəfil qəribə, gülümsəyən baxışlarla qarşılaşanda o an qızarır, sözlər boğazda ilişib qalır. Əgər həmsöhbətin sifətində üstəlik, kinayəli təbəssüm varsa, o zaman ürəyini açmaqdan, hissləri bildirməkdən çəkinirsən. Rəhmli, maraqlı, şəfqətli baxışlar tamamilə başqa hisslər oyadır, belə baxışar adamın inamını artırır, insanı səmimi ünsiyyətə təlqin edir.

***Mimika*** ən incə əhvali-ruhiyyəni ifadə edə bilir***.*** Sifət ifadəsi danışanın hisslərinin əsas göstəricisidir - bədənin heç bir üzvü hissləri sifət qədər dəqiq ifadə edə bilməz. iradəsi, səsinin ifadəsi ilə gizli rabitədədir”.[[1]](#footnote-1) Mimikalar bizə həmsöhbətimizi daha yaxşı və onun hansı hisslər keçirdiyini başa düşməyə imkan verir. Beləcə, üzdə qaşların dikəlməsi, gözlərin bərəlməsi, dodaqların kənarlarının sallanması, ağzın açıla qalması ***heyrət,*** qaşların çatılması, alnın qırışması, gözlərin sanki hədəqəsindən çıxması, dodaqların gərilməsi, dişlərin qıcıtması insanda ***qəzəb*** ifadəsini bildirir. ***Kədər*** – qaşların sallanmasının, gözlərin sönüklüyünün, dodaqların azacıq sallanmasının, ***xoşbəxtlik*** isə parlaq gözlərin, dodaq kənarlarının azacıq yuxarı qalxmasının rəmzidir. Hər kəs həmsöhbətinin mimikalarını “oxuya”, “anlaya” bilməlidir. Bunun üçün insan güzgü qarşısında əvvəlcə mimikaları üzərində təcrübə keçməli, etdiklərinin emosional təsirini özü üçün aydınlaşdırmalıdır.

***Jest. Hərəkət***. Həmsöhbətin jesti, hərəkəti onun haqqında çox şey ifadə edə bilər; insan ünsiyyət zamanı müxtəlif hərəkətlər edir, nitqi bu hərəkətlərlə müşayiət olunur. Dil genetikdir, kiçik yaşlarından öyrənilir, jestlər, hərəkətlər isə təbii yolla mənimsənilir, amma heç kəs qabaqcadan danışanı düz başa düşdüyünü deyə bilmir. Bu onunla izah olunur ki, hərəkətlər öz-özündən yaranmır, onlar sözləri, ifadələri təqib edirlər; fikrə özünəməxsus şəkildə dəstək olur, onların təsir gücünü artırır, bəzi hallarda isə hətta ifadələr, sözlər dəqiqləşdirilir.

Azərbaycan dilində bu və ya digər mimika, jest və hərəkəti bidirən kifayət qədər sabit və sərbəst birləşmələr, ifadələr vardır, bunlar insanın müxtəlif vəziyyətlərini – təəccübünü, səmimiyyətini, həyəcanını, karıxmağını, narazılığını, pərtliyini və s. ifadə edir.

***Etiket*** normaları ilə bəzən canlı dillə ifadəyə ehtiyac duyulmur; bu davranış qaydaları da ünsiyyət və kommunikasiyadır. Etik normalara görə azərbaycanlı mentalitetində qəbul və qadağan olunan bəzi davranış qaydaları vardır, bu da bir işarə sistemidir: *Kiçik böyüyə salam verməli. Salamı ucadan deməli. İçəri daxil olanın ayağına durmaq. Böyüyün sözünü kəsməmək. Yaşlı adama nəvaziş və hörmət göstərmək. Valideynlərinin yanında həyat yoldaşını “arvad” və ya “ərim” - deyə çağırmamaq. Böyük kiçiyə əl uzatmalı, salamlaşmalı. Söhbət zamanı üzünü yana çevirməmək. Yaşlı adamın əhvalını soruşmaq* və s. Bunlar həyat normalarımızdır, pozulduqda, dərhal diqqəti cəlb edir, ünsiyyətə təsir edir

1. [↑](#footnote-ref-1)