**“AZƏRBAYCAN DİLİNDƏ İŞGÜZAR VƏ AKADEMİK KOMMUNİKASİYA” FƏNNİNİN MƏQSƏD VƏ VƏZİFƏLƏRİ**

Hər hansı bir xalqın dilinin mükəmməl şəkildə formalaşması, onun ünsiyyət vasitəsinə çevrilməsi uzun tarixi prosesin nəticəsində mümkündür. Azərbaycan dili də çox qədimlərdə formalaşmış, min illərin dil çeşməsində durularaq, sınaqlardan keçərək zənginləşmişdir. Azərbaycan xalqı ana dilimizin saflığını qorumuş, bu dildə əfsanələr, rəvayətlər, dastanlar yaradaraq bu günə çatdırmışdır.

Bu gün orta məktəblərdə Azərbaycan dili tədris olunur, ana dilimizin qayda-qanunları, incəlikləri bacarıqlı müəllimlərimiz tərəfindən öyrədilir, onun bünövrəsi qoyulur. Lakin şagirdlərin bir çoxu dilin qayda-qanunlarına mükəmməl şəkildə yiyələnsələr də, bunu praktik şəkildə tətbiq edə bilmir, şifahi və yazılı kommunikasiya qurmaqda çətinlik çəkirlər. Ümumiyyətlə, kommunikasiya problemləri müxtəlif yaş və peşə adamları arasında maraq doğurur, xüsusilə müasir mütəxəssislərin peşəkar fəaliyyətinin zəruri bir hissəsini təşkil edir. Buna görə də yaşından və peşəsindən asılı olmayaraq hər bir mütəxəssis danışdığı dilin qaydalarını bilməklə yanaşı, bu dildə danışıq və yazı texnikasını mənimsəməli, tərəfdaşları ilə ünsiyyət qurmağı, nitqindən onlara təsir vasitəsi kimi istifadə etməyi bacarmalı, akademik və işgüzar yazı bacarıqlarına yiyələnməlidir.

2020-ci ildə Azərbaycan Respublikası Təhsil Nazirliyi tərəfindən Ali təhsil pilləsi ixtisasları üzrə müasir zamanın tələblərinə cavab verən yeni təhsil proqramları qəbul olunmuşdur. Yeni təhsil proqramlarında istər ixtisas, istərsə də qeyri-ixtisas fənlərlə bağlı bir sıra yeniliklər edilmişdir ki, bu baxımdan ana dilinin tədrisi böyük əhəmiyyət kəsb edir. Təhsil Nazirliyinin təsdiq etdiyi bu proqramda ümumi fənlər bloku üzrə birinci kurs tələbələrinə “Azərbaycan dilində işgüzar və akademik kommunikasiya” fənninin tədris edilməsi nəzərdə tutulmuşdur. Azərbaycan dilində şifahi və yazılı kommunikasiya bacarıqlarını təkmilləşdirmək, ünsiyyət prosesində dil normalarına, nitq texnikasına, etik qaydalara əməl etmək, düzgün akademik və işgüzar kommunikasiya qurmağı bacarmaq fənnin əsas məzmununu təşkil edir. Fənnin əsas məqsədi bakalavrlara akademik və işgüzar kommunikasiya sahəsində nəzəri və praktik bilik vermək, onlarda gələcəkdə peşəkar fəaliyyətlərini həyata keçirmələrini təmin edəcək kommunikativ səriştələr formalaşdırmaq və inkişaf etdirməkdir.

Fənnin məqsədi kommunikasiyadan bəhs etməklə, onun formaları və ifadə vasitələrini gözdən keçirmək, kommunikasiya prosesində ədəbi dil və onun normalarından düzgün istifadə edilməsi haqqında məlumat vermək, kommunikasiyanın ən yüksək mərhələsi olan ritorikanın (natiqlik sənətinin) tarixinə nəzər salaraq, onun görkəmli nümayəndələrindən bəhs etmək, kütlə qarşısında çıxış (publik çıxış), onun quruluşu, bu zaman etik qaydalar və nitq texnikasına əməl olunması barədə məlumat vermək, müasir Azərbaycan dilinin üslublar sistemindən bəhs edərək, üslubların kommunikasiya prosesində roluna toxunmaqdan ibarətdir. Eyni zamanda tələbələrə akademik kommunikasiya anlayışı, onun forma və növləri, akademik kommunikasiyada elmi üslubun rolu haqqında məlumat vermək, işgüzar kommunikasiya anlayışı, onun forma və növləri haqqında məlumat vermək, rəsmi-işgüzar üslubun işgüzar kommunikasiyada rolundan bəhs etmək, rəsmi-işgüzar sənədlərin növlərini və xüsusiyyətlərini araşdırmaqdır.

​Bu fənni öyrənən tələbələr şifahi və yazılı kommunikasiya vərdişlərini təkmilləşdirəcək, akademik və işgüzar kommunikasiya bacarıqlarını inkişaf etdirəcək, kütlə qarşısında çıxış etmək, şifahi və yazılı təqdimat hazırlamaq və s. kimi məsələləri mənimsəyəcəklər. Tələbələr kommunikasiyanın formaları və növləri ilə tanış olacaq, verbal və qeyri-verbal kommunikasiyanın insan həyatında rolu ilə yanaşı, kommunikasiya zamanı dil normaları və etik normalardan düzgün istifadə etməyə, eyni zamanda akademik və işgüzar kommunikasiyanın əsas prinsiplərinə yiyələnəcəklər.

**Azərbaycan dili və əlifbası haqqında ümumi məlumat**

Azərbaycan dili Azərbaycan xalqının milli dilidir. Eyni zamanda, bu dil müstəqil Azərbaycan Respublikasının rəsmi dövlət dilidir. Azərbaycan dili öz mahiyyətinə görə dünyanın ən zəngin dillərindən biri sayılır, Azərbaycan xalqının milli dilidir. Xalqımızın tarixi qədər dilimizin də tarixi qədimdir. Azərbaycan dilinin və xalqının təşəkkülü **III–VII əsrlərdə** baş vermiş, **VII-VIII əsrlərdə** başa çatmışdır. Azərbaycan ədəbi dili öz 800 ilə yaxın inkişafı müddətində iki böyük dövrü əhatə edir. Əski dövr adlandırılan birinci dövr XIII əsrdən XVIII əsrə qədər olan dövrü, yeni adlandırıla bilən ikinci dövr isə XVIII əsrdən yaşadığımız günlərə qədər olan bir dövrü əhatə edir.

7-ci əsrdən başlayaraq ərəb işlçıları, sonralar fars, monqol, türk, slavyan qəsbkarları ölkəmizə basqınlar etmiş, sərvətlərimizi talan etmişlər. Lakin xalqımız milli varlığını qoruduğu kimi, dilinə də sahib çıxmış, onu mühafizə edib qorumuşdur. Bu işdə bədii söz ustalarının, ədəbiyyatımızın korifeylərinin əvəzsiz xidmətləri vardır. İşğalçılarının təqiblərinə baxmayaraq, 13-cü əsrdə **Həsənoğlu,** 14-cü əsrdə **Nəsimi,** 15-ci əsrdə **Füzuli** və başqa sənətkarlarımız Azərbaycan dilində gözəl əsərlər yazmış, dilimizi yaşatmışlar. 16-cı əsrdə həm də dilimizin inkişafındakı əvəzsiz xidmətlərinə görə adı Azərbaycan tarixinə düşən nəhəng şəxsiyyət, böyük sərkərdə, söz-sənət adamı **Şah İsmayıl Xətainin** adı böyük hörmətlə çəkilməlidir. Milli ədəbiyyatımızın formalaşmasına, poeziya nümunələrinin ana dilimizdə yaranmasına Xətai çox böyük dəstək verib. O, dilimizi xalq içindən çıxarıb yüksəklərə-saraya gətirib, doğma Azərbaycan türkcəsini dövlət dili elan edib. Dilimiz ilk dəfə onun tərəfindən dövlət dili səviyyəsinə yüksəldilmiş, sarayda bütün kargüzarlıq işləri, eləcə də ordu içində və qismən beynəlxalq yazışmalar Azərbaycan (türk) dilində həyata keçirilmişdir. Şah İsmayılın fəaliyyəti hərbi-siyasi sahə ilə məhdudlaşmırdı. O, “Xətai” təxəllüsü ilə Azərbaycan türkcəsində şeirlər yazan görkəmli şair olmuşdur. Şah İsmayıl Xətainin yaradıcılığı Azərbaycan ədəbiyyatı, poeziyası tarixində mühüm mərhələ təşkil edir.

Səfəvilər dövründə Azərbaycan dilinin dövlət dili kimi işlədilməsini təsdiq edən sənədlər çoxdur. Bunlardan biri dövlət başçısının Azərbaycan dilində verdiyi fərmanlardır. Həmin fərmanlar dilin rəsmi-işgüzar üslubunun formalaşmasından da xəbər verir. Ana dilinə qayğı və məhəbbət Şah İsmayılın vəsiyyətində də öz əksini tapmışdır: ***“Müdrik əsdadlarımızdan miras qalmış üç şeyi sizə vəsiyyət edirəm: ana dilimizi, vicdanımızı, Vətənimizi”.***

Lakin Səfəvilər dövlətinin süqutundan sonra Azərbaycan dili öz mövqeyini itirmiş, fars dilindən istifadə yenidən ön plana keçmişdir.

Bütün tarix boyu öz orijinallıını mühafizə edib saxlayan Azərbaycan dili daha da inkişaf edərək 19-cu əsrdə milli dilə çevrilmişdir. Bu işdə bədii söz uztalarının, ədəbiyyatımızın korifeylərinin əvəzsiz xidmətləri var. **Mirzə Fətəli Axundov, Zərdabi, Üzeyir bəy Hacıbəyov, Sabir, Mİrzə Cəlil, Ə.Haqverdiyev** və başqaları dilimizin milli orijinallığı uğrunda ciddi mübarizə aparıb və bu məsələdə xalqa düzgün istiqamət veriblər.

XX əsrdə Azərbaycanın Çar Rusiyasına birləşdirilməsi ilə Azərbaycan dilinin bir çox sahələrdə tətbiqi məhdudlaşdırıldı, ölkədə tədricən rus dili yayılmağa başladı. Lakin bu proses Azərbaycan dilində ədəbiyyatın yaradılmasına, qəzetlərin buraxılmasına, dilin öyrənilməsinə mane ola bilmədi. Əsas maneə dövlət dili səviyyəsində işlənmə ilə bağlı idi. Qeyd etmək lazımdır ki, bu dövrdə Azərbaycan dilinə “tatar dili”, “türk-tatar” dili, Azərbaycan xalqına isə “tatarlar” və ya “türklər” deyə müraciət olunmuşdur.

İkinci dəfə Azərbaycan dili rəsmi dövlət dili kimi 1918-ci ildə elan edilmişdir. Çar Rusiyası dağıldıqdan sonra heç bir il keçməmiş Azərbaycan Xalq Cumhuriyyəti yaradıldı və mayın 28-də öz müstəqilliyini elan etdi. Müstəqil Azərbaycan dövləti öz üçrəngli bayrağını, gerbini, himnini qəbul etdi. 1918-ci ilin 27 iyununa kimi AXC-də rəsmi dövlət işləri rus dilində aparılsa da, iyunun 27-də AXC hökuməti dövlət dili barədə qərar qəbul etdi. Bu qərara görə dövlət dili türk dili (Azərbaycan türkcəsi) elan edildi. Lakin AXC cəmi 23 ay yaşadı.

1920-ci il aprelin 28-də rus ordusu Azərbaycanı işğal etdi və burada Sovet hakimiyyəti quruldu. SSRİ-nin tərkibinə daxil olduqdan sonrakı dövrdə, daha doğrusu, Azərbaycanın 1937-ci ildə qəbul edilmiş Konstitu­si­yasında dillə bağlı bir maddə yox idi. Yalnız 1956-cı ildə Azər­­­­­­­bay­can SSR Ali Sovetinin qərarı ilə 1937-ci il Konstitusiyasına Azərbaycan dilinin dövlət dili olması barədə maddə əlavə edildi. Lakin çox keçmədi ki, bu qərar “mərkəzin” narazılığı nəticəsində ləğv edildi.

**Sovet hakimiyyəti illərində** dilimizə bir qədər laqeyd münasibət bəslənib, rus dilininin ön plana keçməsi, milli dilin sıxışdırlması faktları olub, ümumiyyətlə, imperiyanın, mərkəzin siyasəti ilə xalqımızı soykökündən ayırmaq, milli-mənəvi dəyərləri məhv etmək və s. bu kimi mənfi təsirlər çox olub. Lakin bütün bu sıxıntılarla yanaşı, Azərbaycanın dəyərli ziyalıları, dövlət və elm xadimləri tariximizi, dilimizi və mənəviyytımızı yaşatmaq üçün müqavimət göstərir, mübarizə aparırdılar**. Mirzə İbrahimov, Səməd Vurğun, Rəsul Rza, Bəxtiyar Vahabzadə, Məmməd Araz, İsmayıl Şıxlı**, **Xəlil Rza Ulutürk, Anar, Sabir Rüstəmxanlı** və digər ədiblərimiz dilimizin saflığı uğrunda mübarizədə həmişə fəallıq nümayiş etdiriblər.

Ana dilimizin inkişafı və qorunması əsasən Ümummilli lider Heydər Əliyevin adı ilə bağlıdır. Azərbaycan dilini sevən, ona hörmətlə yanaşan Ümummilli lider H.Əliyev Azərbaycan dövlətinin rəhbəri olduğu ilk illərdən Azərbaycan dilinin qorunması, tətbiqi və inkişafı ilə bağlı bir çox işlər görmüşdür. O, dilə münasi­bət­də hər kəsə örnək olmuş və hələ hakimiyyətə gəldiyi ilk illərdə bir çox ziyalının cəsarət etmədiyi halda rəsmi və qeyri-rəsmi yığıncaqlarda, məclislərdə Azərbaycan dilində danışmaqdan çəkinməmiş, ana dilinin ictimai-siyasi mövqeyinin yüksəlməsinə bilavasitə təsir göstərmiş, başqalarına nümunə olmuşdur. Onun 1969 – cu ildə Bakı Dövlət Universitetinin 50 illik yubileyində söylədiyi nitq buna nümunədir. Sonralar H.Əliyev bu nitqi xatırlayaraq deyirdi:

***“Xatirimdədir, universitetin 50 illik yubileyində çıxış edərkən, şübhəsiz ki, ana dilimdə - Azərbaycan dilində danışdım. Bu böyük sensasiya kimi qəbul olundu, təəccüb doğurdu, – nə cür olur ki, respublikanın rəhbəri Azərbaycan dilində çıxış edir və bu dildə heç də pis danışmır. Bəziləri məni bu hadisə münasibətilə təbrik edirdilər, minnətdarlığını bildirirdilər. Dilini sevən, milli ruhla yaşayan insanlar, doğrudan da, bunu böyük bir hadisə kimi qəbul etdilər. Mən isə onlara dedim ki, burada bir qeyri-adilik yoxdur, nahaq təəccüb edirsiniz, bu, mənim ana dilimdir və ana dilində çıxış etmək elə böyük bir qəhrəmanlıq da deyildir. Ana dilini bilməmək isə, ana dilini qiymətləndirməmək isə, şübhəsiz ki, xalq qarşısında qəbahətdir”.***

1978-ci ildə Ulu öndər daha bir tarixi uğura imza atdı. Onun təklifi ilə elə həmin ildə Azərbaycan SSR-in Konstitusiyasına 73-cü maddə daxil edildi və mərkəzin etirazlarına baxmayaraq ilk dəfə olaraq rus dili ilə yanaşı, Azərbaycan dili də rəsmi dil statusu əldə etdi. Həmin dövrdə Azərbaycan dili Konstitusiya qanunu səviyyəsində dövlət dili statusu almış yeganə türk müsəlman respublikası idi. Lakin bu dövrdə Azərbaycan dili dövlət dili elan olunsa da, onun tətbiqində müəyyən məhdudiyyətlər, gizli qadağalar qoyulmuşdu. Belə ki, Azərbaycan dili elm və mədəniyyət dili kimi istifadə olunsa da, rəsmi sənədləşmələrdə, rəsmi dövlət tədbirlərində rus dilində istifadə edilməsinin məcburiliyi tələbi gizli şəkildə qoyulmuşdu.

Respublikamız müstəqillik əldə etdikdən sonra 1992-ci ilin 22 dekabrında verilən fərmanla Azərbaycan Respublikasının dili yenidən türk dili adlandırıldı. 1993-cü ildə Heydər Əliyevin ikinci dəfə hakimiyyətə gəlməsindən sonra Azərbaycanın dövlət dilinin adı məsələsi müzakirə obyektinə çevrildi. 1995-ci ildə Milli Məclisdə Komissiya yaradıldı. Komissiya dövlət dilinin türk dili adlandırılmasının mümkün olmaması qənaətinə gəldi. Beləliklə, 1995-ci il noyabrın 12-də Azərbaycanda ümumxalq referendumu yolu ilə Konstitusiya qəbul edildi. Konsti­tusiyanın 21-ci maddəsində Azərbaycan Respublikasının dövlət dilinin Azərbaycan dili olması öz əksini tapdı. Bundan sonra ana dilimizin inkişafı və qorunması işi daha da gücləndi və bir-birinin ardınca fərman və sərəncamlar imzalandı. 18 iyun **2001-ci ildə** “Dövlət dilinin tətbiqi işinin təkmilləşdirilməsi haqqında”, 2 yanvar **2003-cü ildə** “Azərbaycan Respublikasında dövlət dili haqqında” Azərbaycan Respublikası Qanununun tətbiq edilməsi barədə Azərbaycan Respublikası prezidentinin fərmanları bu qayğının parlaq təzahürü olmaqla, dövlət müstəqilliyimizin başlıca rəmzlərindən sayılan Azərbaycan dilinin öyrənilməsi, elmi tədqiqinin fəallaşdırılması, dilimizin cəmiyyətdə tətbiqi dairəsinin genişləndirilməsi imkanlarını daha da artırmışdır. Həmin vaxtdan hər il **avqustun 1-i** **Azərbaycan dili və Azərbaycan əlifbası** **günü** kimi qeyd edilir.

Azərbaycan dilinin hərtərəfli inkişafı, dövlət dilinə çevrilməsi, diplomatiya aləminə yol açması, dünyanın ən mötəbər tribunalarından eşidilməsi Ümummilli lider Heydər Əliyev tərəfindən əsası qoyulan dil siyasəti ilə bağlıdır. Bu gün Prezident İlham Əliyev bu siyasəti uğurla davam etdirir.

**İ.Əliyev 12 yanvar 2004-cü il tarixli “Azərbaycan di­lin­də latın qrafikası ilə kütləvi nəşrlərin həyata keçirilmə­si haqqında” sərəncam imzaladı.** Sərəncama əsasən, Azər­bay­can dilində latın qrafikası ilə çapı nəzərdə tutulan əsərlərin siyahısı hazırlanmış və nəşr olunmuşdur.  **23 may 2012-ci il tarixdə ölkə prezidenti “Azərbaycan dilinin qloballaşma şəraitində zamanın tələblərinə uyğun istifadəsinə və ölkədə dilçiliyin inkişafına dair dövlət proqramının hazırlanması barədə” daha bir sərəncam imzaladı. Sərəncamın davamı olaraq 2013-cü il 9 aprel tarixində, 2013-2020-ci illər ərzində bir sıra zəruri tədbirlərin həyata keçirilməsi barədə Dövlət Proqramı imzalandı.** **2018-ci il 1 noyabrda İ.Əliyev daha bir sənəd – “Azər­bay­can dilinin saflığının qorunması və dövlət dilindən istifadənin daha da təkmilləşdirilməsi ilə bağlı tədbirlər haqqında” fərman imzaladı.** Fərmana əsasən Dövlət Dil Komissiyası yanında Monitorinq Mərkəzi yaradılması nəzərdə tutulmuşdur ki, mərkəz kütləvi informasiya vasitələrində ana dilinin saflığının qorunması və dildən istifadənin yaxşılaşdırıl­ması kimi məsələlərə nəzarət etmək məqsədi daşıyır.

Dövlət dili kimi Azərbaycan dili ölkənin siyasi, ictimai, iqtisadi, elmi və mədəni həyatının bütün sahələrində işlədilir. Dövlət hakimiyyəti və yerli özünüidarəetmə orqanlarında, dövlət qurumlarında, siyasi partiyalarda, qeyri-hökumət təşkilatlarında, həmkarlar təşkilatlarında, digər hüquqi şəxslərdə, onların nümayəndəliklərində, filiallarında və idarələrdə kargüzarlıq işləri dövlət dilində aparılır. Azərbaycan Respublikasının ərazisində təsis edilən və fəaliyyət göstərən, mülkiyyət formasından asılı olmayaraq bütün televiziya və radio yayımları dövlət dilində aparılır. Bütün televiziya və radio kanallarının aparıcıları dövlət dilini mükəmməl bilməlidirlər və onların səlis danışıq qabiliyyəti olmalıdır.

Azərbaycan dili qrammatik quruluşuna görə **türk dilləri ailəsində Oğuz qrupunun Oğuz-səlcuq yarımqrupuna** daxildir. Hazırda Azərbaycanda və ondan xaricdə - İran, Rusiya, Gürcüstan, Orta Asiya, Avropa ölkələri və b. yerlərdə 60 milyona yaxın insan bu dildən ünsiyyət vasitəsi kimi istifadə edir. Dilimiz Osmanlı türkcəsi, türkmən və qaqauz dillərinə yaxındır.

**Azərbaycan əlifbası**

Azərbaycan dilində yazı 1922-ci ilə qədər ərəb qrafikası ilə aparılmışdır. 1922-1939-cu illərdə latın qrafikalı əlifba üzrə (1929-cu ilə kimi ərəb əlifbası ilə paralel olaraq), 1939-1991-ci illərdə kiril qrafikası üzrə yazıb oxumuşuq. 1939-cu ildə əlifbanın dəyişdirilməsi təsadüfi deyildi. SSRİ-nin siyasi rəhbəri Stalinin bu barədə göstəriş verməsinə səbəb Azərbaycan xalqını böyük türk dünyasından ayırmaq məqsədi ilə bağlı idi. 1991-ci ildən başlayaraq yazı işləri yenidən latın qrafikası üzrə aparılmışdır. Bu proses 2001-ci ilə qədər davam edib, belə ki, ölkə ərazisində latın qrafikalı əlifbaya keçid mərhələli şəkildə həyata keçirilib. 2001-ci ildə ulu öndər Heydər Əliyevin sərəncamı ilə ölkə ərazisində latın qrafikalı əlifbaya tam və qəti şəkildə keçid elan olundu.